III.  Ad Jordanum archiepiscopum Mediolanensem.--De Landulpho restituendo.   (Anno 1118, Mart. 15.) [MURATORI,  Rer. Ital. Script.,  V, 505.]
G. episcopus, servus servorum Dei, ven. fratri JORDANO Mediolanensi archiepiscopo salutem et apostolicam benedictionem.
Frater iste Landulphus ab Ecclesia sua se queritur exturbatum. Quod autem ab eo quaeritur ut titulationis suae certificationem exhibeat secundum B. Gregorium ridiculum demonstratur. Quod enim ait, juxta ejusdem beati Gregorii dicta et legum statuta probare debet, alioquin non est huic calumnia hujusmodi occasionibus impingenda: sed nisi alia causa impediat, suae restituatur ecclesiae. Datum Gaietae Idibus Martii.